JKW-KABAB-01-KA-007-wylie
@#/__/kun mkhyen bla ma rdo rje 'chang chen po 'jam dbyangs mkhyen brtse'i dbang po'i rnam thar nyung ngur bsdus pa bzhugs so//__@#/__/na mo gu ru/__/brjod par dka' ba'i mtshan mchog ni/__/'jam dbyangs mkhyen brtse'i dbang po zhes/__/lha dang bcas pa'i 'jig rten na/__/snyan pa'i grags pa rab gsal ba/__/gang gi zhabs kyi pad+mo la/__/de dag gtsug gi nor bus btud/__/yongs rdzogs bstan pa'i mnga' bdag ste/__/skye rgu yongs kyi skyabs gcig pu/__/'brel tshad don ldan phrin las can/__/mi srid srid pa'i chos de rmad/__/'dir snang gzi brjid snyan grags kyis/__/byis pa'i blo la ngo mtshar skye/__/de dag dam pa'i rnam thar min/__/sa sogs 'byung bzhi mthu che yang*/__/kun khyab nam mkha' mtshungs min ltar/__/gangs can bstan 'dzin su dang yang*/__/thun min rnam thar rmad kyi phul/__/rgya mtsho'i 'jing las byis blo yi/__/skra rtses gzhal gyis ga la longs/__/thob 'jal rig pa nor sogs kyi/__/dbang du gyur min skyes sbyangs las/__/bod yul rgyal ba'i ring lugs pa/__/kun gyi tshogs rjer gyur pa yi/__/tshul 'di kho nas 'jig rten 'dir/__/thub dbang gnyis pa'i rnam thar 'dzin/__/bshad rgyun 'degs pa'i ka chen bcu/__/sgrub brgyud shing rta che brgyad kyi/__/gzhung lugs smin grol gdams pa'i bcud/__/gangs can ljongs su bzhugs so 'tshal/__/gsan bsam sgom pas mthar phyin mdzad/__/skye ba med las skye tshul dang*/__/'pho ba med las 'pho tshul bzhin/__/spangs rtogs kun gyi mthar son kyang*/__/gdul bya thabs kyis 'dul bar bstan/__/snga 'gyur yo ga rnam gsum gyi/__/rgyud dang sgrub sde bka' gter srol/__/pha nor bzhin du bdag gir bzhes/__/smin grol chu srol khyab par btsugs/__/khyad par thugs bskyed las 'phro dang*/__/gdul bya dus babs DA ki nI'i/__/lung bzhin rdo rje'i rgya bkrol nas/__/rin chen sa dang dgongs pa'i gter/__/dag snang shar dang snyan du brgyud/__/sngon gnas rjes dran gong ma yi/__/yang gter zab chos nor bu'i mdzod/__/sngon chad sa steng ma grags pa/__/skal ldan dpyid du dbye mdzad pa/__/bstan rtsa gsang chen rnying ma pa'i/__/rig 'dzin yongs kyi 'khor los sgyur/__/mus chen 'khor lo sdom pa dang*/__/rgyal tshab sems dpa' chen po zung*/__/dngos snang mkhan chen rdo rje 'chang*/__/thar rtse mched kyis gsang gsum gyi/__/rgyal tshab chen por dbang bskur te/__/rtsa ba gong ma'i gsung rab dang*/__/yan lag ngor chen gangs dkar ba/__/tshar chen yab sras gzhung lugs dang*/__/gdams ngag kun la rang byan chub/__/lha dang bla mas rjes su bzung*/__/gdul bya mkha' spyod gnas su bkod/__/bstan la phyag rjes rlabs chen mdzad/__/bstan pa'i rgyan gcig sa skya pa'i/__/bla ma 'gran pa'i zla dang bral/__/dwags po spyan snga karma pa/__/'bri stag 'brug pa la sogs pa'i/__/gdams ngag bdud rtsi'i bcud gsol te/__/byin rlabs don gyi brgyud pa thob/__/rdo rje ye shes dbang bskur brnyes/__/zhen log sgom kyi rkang pa tshugs/__/mos gus sgom gyi mgo bo skyes/__/dran pa'i bya ra snying rje yi/__/phrin las bag yod go cha mkhregs/__/thabs lam chos bzhi'i drod rtags thob/__/rdo rje lus kyi gnas lugs gzigs/__/grol lam phyag rgya chen por rtogs/__/snang srid chos sku rjen par shar/__/mnyam gzhag rjes thob sa mtshams zhig__/sems dang snang ba gcig tu 'dres/__/yengs dang ma yengs rnam dbye bral/__/bden gnyis blang dor mi mnga' ba'i/__/ro gcig rnal 'byor rtsal rdzogs pas/__/bstan pa'i snying po bka' brgyud pa'i/__/rtogs ldan kun gyi rgyal por gyur/__/deng sang gser ltar dkon pa yi/__/dpal rtse dbyings sogs yo ga'i chos/__/rdzogs par gsan nas thugs nyams bzhes/__/bla med spyi dang khyad par du/__/bde dgyes gsang gsum smin grol dang*/__/rgyud kyi bshad bkas don gnyis mdzad/__/bu dol rjes 'brangs bcas pa yi/__/gsung rab kun la sri zhu spel/__/lugs bzang gser gyi nyag thag ni/__/phra mor gyur pa'i srol mthud pas/__/bstan pa'i gsal byed jo zhal gyi/__/bstan 'dzin kun gyi rtse mor son/__/lha chos bdun ldan bka' thams cad/__/gdams ngag nyid du ston pa yi/__/gzhung gdams man ngag spyi dang ni/__/khyad par bka' gdams gsar ma'i srol/__/lta ba dbu ma 'phags pa'i lugs/__/theg chen sher phyin theg dman gyi/__/spyod pa 'dul ba phran dang bcas/__/chos kyi ma mo mdzod la sogs/__/shing rta che gnyis rjes 'brangs bcas/__/'phags bod mkhas pa'i gzhung lugs nor/__/'chad rtsod rtsom pa'i byi dor la/__/'jigs med spobs pa'i gter grol bas/__/bstan pa'i bdag po dga' ldan pa'i/__/dge bshes ri bo lta bur brjid/__/rgyal bshen mnyam chags rten 'brel gzhung*/__/nyams par ma gyur bstan 'gro yi/__/phan bde 'phel ba'i rgyur gzigs nas/__/g.yung drung bon gyi gzhung 'dzin pa/__/kun kyang gzengs bstod dbugs dbyung bas/__/de bstan skyong rnams dbu 'phang bstod/__/gzhan yang sems can gcig la yang*/__/phan bde ster tshad sangs rgyas kyi/__/phrin las nyid du gsungs pa la/__/mkhas dang grub pa'i snyems pa yis/__/khyad du gsod par mi mdzad pas/__/grub mtha' kun la ma ltar mdza'/__/yon tan can rnams pha ltar bsngags/__/nyam chung kun la bu bzhin gzigs/__/de slad gang zag gzhan dag dang*/__/ma 'dres khyad par rmad kyi chos/__/tshur mthong blo ngor cung zad tsam/__/rtogs pa brjod pa'i legs byas kyis/__/kun kyang kun mkhyen bla ma rje'i/__/rnam par thar pa'i rjes zhugs nas/__/bzhed pa yongs su skong ba dang*/__/phrin las phyogs mthar spel byed shog__/tshul 'di'ang spyir kun mkhyen bla ma rin po che nyid kyi zhal snga nas sangs rgyas pa'i ring lugs de dag 'dzin pa por zhal gyis dngos su bzhes par ma zad/__so so'i bstan skyong khyad par 'phags pa mthun snang du grub pa dang*/__bye brag kho bo dman pa gu Na'i ming can la bong ba gser gzigs kyi nyams rtogs 'khrungs tshul gsung gi bdud rtsi thun min stsal ba thob pa'i skal ba bzang po nyams su myong ba la brten/__lhag par dad cing gus pa'i yid kyi phyogs tsam brjod pa skye ba kun tu bla ma dam pa'i gsang gsum phrin las dang mnyam pa nyid brnyes pa'i rgyur gyur cig__/dge legs 'phel//__//__